Toftegårdsskolen i Jerslev ved Brønderslev er nu certificeret som udeskole. Det betyder, at en stor del af undervisningen fremover vil foregå udenfor.

Tobias Brønnum fra 6. klasse og hans skolekammerater fra Toftegårdsskolen bliver fremover undervist meget mere udenfor. Skolen har været i gang med et forløb sammen med DGI for at blive certificeret udeskole. For Tobias Brønnum er det meget bedre end at sidde og lære dansk og matematik inde i klasseværelset. - Fordi man er ude i naturen, og det hjælper en til at lære meget bedre, fordi man også får frisk luft og kan se nogle andre ting, siger han. Certificeringen som udeskole er sket efter et forløb, hvor skolen har haft fokus på at lære at omsætte teorien, som man lærer indendøre, til praksis udenfor og derefter - inde i klasselokalet igen - at bearbejde de erfaringer, eleverne har gjort sig. Inden for de fire områder: vand, kultur, natur og urban - byliv. Det fortæller Anders Vestenbæk Nielsen, DGI Nordjylland. - Megafedt koncept Marie Jespersgaard Karlsen er lærer på Toftegårdsskolen og meget begejstret for, at skolen nu er udeskole, og at lærerne har været med til at bestemme at indføre det på skolen. - Det er et megafedt koncept. Vi oplever, at vi fanger eleverne på en anden måde, end vi gjorde før. Nogle har det fint med at sidde i et klasseværelse, men når der er plads til bevægelse, er der andre elever, der kommer mere i spil, fortæller hun.